Mladen Bašić (dirigent)

**Mladen Bašić** (Zagreb, 1. kolovoza 1917. - Zagreb, 21. studenoga 2012.), hrvatski pijanist i dirigent.

## Biografija
Mladen Bašić je studirao klavir, dirigiranje i kompoziciju na Muzičkoj akademiji u Zagrebu. Umjetničku karijeru započeo je 1940. kao korepetitor, a od 1945. i kao dirigent Opere HNK u Zagrebu. U razdoblju od 1955. do 1958. u tom je našem najpoznatijem nacionalnom kazalištu obnašao i dužnost ravnatelja Opere. Godine 1959. bio je imenovan direktorom Opere *Landestheater*-a u Salzburgu, gdje je godinu dana kasnije bio angažiran i kao šef-dirigent orkestra *Mozarteum*. Od 1962. do 1972. bio je stalni gost-dirigent znamenitoga *Gran Teatre del Liceu* u Barceloni. 1967. i 1968. djelovao je kao prvi dirigent Opere u Frankfurtu, od 1968. do 1970. bio je direktor Splitskog ljeta i Opere HNK u Splitu. Od 1970. do 1978. bio je stalni dirigent i šef programa Zagrebačke filharmonije, ali i bliski suradnik Lovre von Matačića. Od 1978. pa sve do 1990. bio je Generalni glazbeni direktor grada Mainza, obnašajući dužnosti direktora Opere i šefa-dirigenta Filharmonijskog orkestra.

Mladen Bašić je, kao operni i koncertni dirigent, gostovao u mnogim europskim glazbenim prijestolnicama. Znalački je iščitavao skladateljske partiture i pomno pripremao sve svoje izvedbe te su upravo zbog toga njegove interpretacije uvijek plijenile stilskom dotjeranošću i sadržajnošću. U Splitu je 1970. godine ravnao praizvedbom svečanoga scenskog prikazanja *Marulova pisan* Borisa Papandopula, a bio je osobito zaslužan i za brojne praizvedbe djela drugih hrvatskih skladatelja. Hrvatskoj koncertnoj i opernoj publici prvi je predstavio i djela mnogih suvremenih svjetskih skladatelja: opere *[[Peter Grimes]]* i *[[Nasilje nad Lukrecijom]]* Benjamina Brittena, *[[Španjolski sat]]* Mauricea Ravela, *[[Život razvratnika]]* Igora Stravinskog, operu *[[Vjenčanje u samostanu]]* i balet *Romeo i Julija* Sergeja Prokofjeva te balete *La Tragédie de Salomé* Florenta Schmitta i *Čudesni mandarin* Béle Bartóka.

Bio je suprug poznate hrvatske glazbene pedagoginje i pijanistice Elly Bašić. Posljednja dva desetljeća života proveo je na zagrebačkom Pantovčaku, uz drugu suprugu, balerinu i redateljicu Zlaticu Stepan Bašić, s kojom je bio nerazdvojan otkako su se 1949. u zagrebačkom HNK-u susreli na zajedničkoj produkciji baleta *[[Romeo i Julija (Prokofjev)|Romeo i Julija]]* Sergeja Prokofjeva.

## Nagrade
* 1997. - *[[Nagrada Vladimir Nazor]]* za životno djelo
* 1998. - *[[Nagrada Tito Strozzi]]* za izvedbu opere *Nasilje nad Lukrecijom* Benjamina Brittena
* 2006. - *[[Nagrada Lovro pl. Matačić]]* za životno djelo

## Reference

## Literatura
# Knežević, Snješka / Laslo, Aleksander: *Židovski Zagreb*, Zagreb: AGM, Židovska općina Zagreb, 2011. 
# Kovačević, Krešimir: »BAŠIĆ, Mladen«, u: Kovačević, K. (ur.), *[[Muzička enciklopedija]]*, Zagreb: JLZ, 1971., sv. 1, str. 149.
# Požgaj, Višnja: »KARIJERA OSTVARENIH ŽELJA«, u: Šeput, L. & Jelača, M. (ur.), *VIJENAC*, Zagreb: Matica hrvatska, Broj 312, 16. veljače 2006.

## Vanjske veze
* MATICA / Vijenac: KARIJERA OSTVARENIH ŽELJA – razgovor s Višnjom Požgaj 
* MATICA / Vijenac – Jana Haluza: »Maestro bez samodopadnosti«
* Klasika.hr – Marija Baribieri: »Promicatelj hrvatske opere« 
* VEČERNJI LIST – Branimir Pofuk: »Tihi odlazak velikog dirigenta«
* Zagrebačka filharmonija 
* Hrvatsko društvo glazbenih umjetnika
* Salzburger Landestheater 
* Salzburgwiki: Mozarteum Orchester 
* Oper Frankfurt 
* Philharmonisches Staatsorchester Mainz